《高车再过谢永叔内翰》
宋代·梅尧臣

世人重贵不重旧，重旧今见欧阳公。
昨朝喜我都门入，高车临岸进船逢。
俯躬拜我礼愈下，驺徒窃语音微通。
我公声名压朝右，何厚於此瘦老翁。
笑言哑哑似平昔，妻子信说如梁鸿。
自兹连雨泥没胫，未得谒帝明光宫。
冒阴履湿就税地，亲宾未过知巷穷。
复闻传呼公又至，黄金络马声珑珑。
紫袍宝带照屋屋，饮水啜茗当清风。
邀以新诗出古律，霜髯屡颔摇寒松。
因嗟近代贵莫比，官为司空仍待中。
今成冢丘已寂寞，文字岂得留无穷。
以此易彼可勿媿，浮荣有若送雨虹。
须臾断灭不复见，唯有明月常当空。
况我学不为买禄，直欲到死攀轲雄。
一饭足以饱我腹，一衣足以饰我躬。
老虽得职不足显，愿与公去驩乐同。
驩乐同，治园田，颍水东。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。